รัฐบาลไทย-ข่าวทำเนียบรัฐบาล-ทุบทุกสถิติ! พันธบัตรวอลเล็ต สบม. บนเป๋าตัง จองซื้อเต็ม 10,000 ล้านบาท ใน 1 นาที 35 วินาที ตอกย้ำความสำเร็จ พลิกเงินออมให้งอกเงยอย่างมั่นคง
วันพุธที่ 6 มีนาคม 2567
06/03/2567
ทุบทุกสถิติ! พันธบัตรวอลเล็ต สบม. บนเป๋าตัง จองซื้อเต็ม 10,000 ล้านบาท ใน 1 นาที 35 วินาที ตอกย้ําความสําเร็จ พลิกเงินออมให้งอกเงยอย่างมั่นคง
“สบน.-กรุงไทย” สร้างสถิติใหม่ ประสบความสําเร็จในการเสนอขายพันธบัตรออมทรัพย์ วอลเล็ต สบม.ของ กระทรวงการคลัง ในปีงบประมาณ พ.ศ. 2567 ครั้งที่ 1 ในแอปฯ เป๋าตัง  ผู้ลงทุนจองซื้อเต็มวงเงิน 10,000 ล้านบาท ภายใน 1 นาที  35 วินาที
“สบน.-กรุงไทย” สร้างสถิติใหม่ ประสบความสําเร็จในการเสนอขายพันธบัตรออมทรัพย์ วอลเล็ต สบม.ของ กระทรวงการคลัง ในปีงบประมาณ พ.ศ. 2567 ครั้งที่ 1 ในแอปฯ เป๋าตัง ผู้ลงทุนจองซื้อเต็มวงเงิน 10,000 ล้านบาท ภายใน 1 นาที 35 วินาที ตอกย้ําศักยภาพการตอบโจทย์ผู้ลงทุน บนช่องทางดิจิทัลที่ทุกคนเข้าถึงได้อย่าง ทั่วถึง เท่าเทียมและโปร่งใส พลิกเงินออมให้งอกเงย สร้างความมั่นคงทางการเงินอย่างยั่งยืน
นายรวินทร์ บุญญานุสาสน์ ผู้บริหารสายงานธุรกิจตลาดเงินตลาดทุน ธนาคารกรุงไทย เปิดเผยว่า ธนาคารกรุงไทยและสํานักงานบริหารหนี้สาธารณะ (สบน.) ประสบความสําเร็จอีกครั้ง ในการเสนอขายพันธบัตรออมทรัพย์ วอลเล็ต สบม.ของกระทรวงการคลัง ในปีงบประมาณ พ.ศ. 2567 ครั้งที่ 1 ผ่านแอปพลิเคชันเป๋าตัง โดยครั้งนี้ ผู้ลงทุนให้การตอบรับอย่างท่วมท้น จองซื้อเต็มวงเงิน 10,000 ล้านบาท ในการเปิดขายวันแรก วันที่ 6 มีนาคม 2567 สร้างสถิติใหม่ ขายหมดภายในเวลา 1 นาที 35 วินาที โดยเปิดขาย 2 รุ่น คือ รุ่นอายุ 5 ปี มียอดจําหน่าย 6,850,568,300 บาท และ 10 ปี มียอดจําหน่าย 3,149,431,700 บาท โดยมีผู้ลงทุนอายุตั้งแต่ 15-90ปี ครอบคลุมทุกจังหวัดทั่วประเทศ แบ่งเป็นกรุงเทพฯ 38.75% และต่างจังหวัด 61.25% ตอกย้ําการเปิดโอกาสให้ประชาชนทุกกลุ่มเข้าถึงการออมและการลงทุนได้อย่างทั่วถึง และเท่าเทียม
“ธนาคารกรุงไทย ขอขอบคุณประชาชนและผู้ลงทุนทุกท่าน ที่ให้ความเชื่อมั่นและสนับสนุนพันธบัตรออมทรัพย์ วอลเล็ต สบม. ด้วยดีมาโดยตลอด โดยเฉพาะในครั้งนี้ที่ขายหมดเร็วที่สุด ทุบทุกสถิติในการเสนอขายพันธบัตรออมทรัพย์ วอลเล็ต สบม. ทุกรุ่นที่ผ่านมา ทั้งที่วงเงินสูงถึง 10,000 ล้านบาท สะท้อนถึงความสําเร็จ และศักยภาพการพัฒนาผลิตภัณฑ์และบริการที่ตอบโจทย์ผู้ลงทุนยุคใหม่ ได้อย่างตรงจุด ภายใต้แนวคิด “พลิกการลงทุนให้เป็นเรื่องง่ายและงอกเงย” และยกระดับคุณภาพชีวิตของคนไทยให้ดีขึ้นทุกวัน ตามเป้าหมายการพัฒนาอย่างยั่งยืน (SDGs) ทั้งด้านการลดปัญหาสิ่งแวดล้อม จากการพัฒนาผลิตภัณฑ์การลงทุนในรูปแบบไร้กระดาษ และลดความเหลื่อมล้ํา ช่วยให้คนไทยเข้าถึงการลงทุนอย่างทั่วถึง โปร่งใส และเท่าเทียม”
ธนาคารยังเปิดจําหน่ายพันธบัตรออมทรัพย์ของกระทรวงการคลัง ในปีงบประมาณ พ.ศ. 2567 ครั้งที่ 1 วงเงินรวม 30,000 ล้านบาท แยกเป็น วงเงิน 25,000 ล้านบาท สําหรับบุคคลธรรมดา ประกอบด้วยรุ่นอายุ 5 ปี จ่ายอัตราดอกเบี้ยคงที่ 3.00% ต่อปี และรุ่นอายุ 10 ปี จ่ายอัตราดอกเบี้ยคงที่ 3.40% ต่อปี จําหน่ายผ่านแอปพลิเคชัน Krungthai NEXT และธนาคารกรุงไทยทุกสาขาทั่วประเทศ ระหว่างวันที่ 11 – 13 มีนาคม 2567 ส่วนวงเงินอีก 5,000 ล้านบาท สําหรับนิติบุคคลไม่แสวงหากําไร สภากาชาดไทย มูลนิธิ สมาคม สหกรณ์ วัด สถานศึกษาของรัฐ โรงพยาบาลของรัฐ และองค์กรอื่นที่ไม่มีวัตถุประสงค์แสวงหากําไร อัตราดอกเบี้ย 3% จําหน่ายผ่านธนาคารกรุงไทยทุกสาขาทั่วประเทศ ระหว่างวันที่ 18 – 19 มีนาคม 2567 ทั้งนี้ ผู้ลงทุนยังสามารถซื้อพันธบัตรวอลเล็ต สบม.รุ่นอื่น ๆ จากตลาดรองผ่านวอลเล็ต สบม.ในแอปฯ เป๋าตังได้ ผู้สนใจดูรายละเอียดเพิ่มเติมที่ www.krungthai.com หรือ Krungthai Contact Center โทร. 02-111-1111